Κάρολος του Γκιζ

Ο Κάρολος, γαλλ. Charles, (2 Αυγούστου 1571 - 30 Σεπτεμβρίου 1640) από τον Οίκο της Λωρραίνης, ήταν δούκας του Γκιζ και πρίγκιπας του Ζουανβίλ (1588-1640).

Βιογραφία
Γεννήθηκε στη Ζουανβίλ της Καμπανίας και ήταν ο πρωτότοκος γιος του Ερρίκου Α΄ δούκα του Γκιζ και της Αικατερίνης των Λα Μαρκ, κόρης του Φραγκίσκου Α΄ δούκα του Νεβέρ. Το 1574 κληρονόμησε τον τίτλο του δούκα του Σεβρέζ από τον μεγάλο θείο του, καρδινάλιο Κάρολο. Η μητέρα του ήταν κόμισσα του Ε, έτσι ήταν κόμης του Ε μαζί με τη μητέρα του (1588-1633) και μετά μόνος του. 

Όταν το 1588 δολοφονήθηκε ο πατέρας του, τον διαδέχθηκε ως δούκας του Γκιζ και πρίγκιπας του Ζουανβίλ και κρατήθηκε στη φυλακή στην Τουρ για τρία έτη, αλλά δραπέτευσε το 1591. Η Καθολική Μερίδα τον έβλεπε ως αντικαταστάτη του πατέρα του και τον θεωρούσε διάδοχο του θρόνου, αλλά ο ίδιος δήλωσε υποστήριξη στον Ερρίκο Δ',  που τον αποζημίωσε με 4.000.000 λίβρες και τον έθεσε κυβερνήτη της Προβηγκίας. Το 1595 κατέλαβε τη Μασσαλία από τον δούκα του Επερνόν, που την κατείχε για την Καθολική Μερίδα. Έγινε Μέγας Κύριος (Master) της Γαλλίας και ναύαρχος της Ανατολής.

Πήρε το μέρος της Μαρίας των Μεδίκων και έπεσε στη δυσμένεια του καρδιναλίου Ρισελιέ, έτσι το 1631 αποσύρθηκε στην Ιταλία. Πήγε με την οικογένειά του στη Φλωρεντία, όπου τους προστάτευσαν οι Μέδικοι. Εκεί, κατά την εξορία, απεβίωσαν δύο από τα παιδιά του, ο Φραγκίσκος και ο Κάρολος-Λουδοβίκος· ο ίδιος απεβίωσε το 1640 στο Κούνα (Τοσκάνη). Το 1643 επετράπη στη χήρα του και στα παιδιά του να επιστρέψουν στη Γαλλία.

Οικογένεια
Το 1611 νυμφεύτηκε την Ερριέττα-Αικατερίνη, κόρη του Ερρίκου δούκα του Ζουαγιέζ (1592-1608) που τον διαδέχθηκε ως δούκισσα του Ζουαγιέζ (1615-47). Είχαν τέκνα:
 Φραγκίσκος 1612-1639, απεβίωσε 27 ετών.
 Ερρίκος Β΄ 1614-1664, δούκας του Γκιζ, πρίγκιπας του Ζουανβίλ και κόμης του Ε.
 Μαρία 1615-1688, δούκισσα του Γκιζ και του Ζουαγιέζ (1675-88). Στο δουκάτο του Γκιζ τη διαδέχθηκε η κόρη της 2ης εξαδέλφης της Άννα-Ενριέττα του Παλατινάτου, σύζυγος του Ερρίκου Γ' πρίγκιπα του Κοντέ, ενώ στο δουκάτο του Σουαγιέζ τη διαδέχθηκε ο γιος του 3ου εξαδέλφου της Κάρολος-Φραγκίσκος. 
 Κάρολος-Λουδοβίκος 1618-1637, απεβίωσε 19 ετών.
 Φραγκίσκη-Ρενέα 1621-168, ηγουμένη στο αββαείο της Μονμάρτρ.
 Λουδοβίκος 16-1664, δούκας του Ζουαγιέζ (1647-54) και δούκας του Ανγκουλέμ.
 Ρογήρος 1624-1653, ιππότης του Τάγματος του Αγ. Ιωάννου της Μάλτας.
 δίδυμα αγόρια 1613, μία κόρη 1617, απεβίωσαν νήπια.

Πηγές
 Bernstein, Hilary (2004). Between Crown and Community: Politics and Civic Culture in Sixteenth-century Poitiers. Cornell University Press.
 Collins, James (2017). "Dynasty Instability, the Emergence of the French Monarchical Commonwealth and the Coming of the Rhetoric of L'etat, 1360s to 1650s". In von Friedeburg, Robert; Morrill, John (eds.). Monarchy Transformed: Princes and their Elites in Early Modern Western Europe. Cambridge University Press. p. 87-126.
 Kettering, Sharon (1986). Patrons, Brokers, and Clients in Seventeenth-century France. Oxford University Press.
 Munns, Jessica; Richards, Penny; Spangler, Jonathan, eds. (2015). Aspiration, Representation and Memory: The Guise in Europe, 1506–1688. Ashgate Publishing.
 Tenace, Edward Shannon (2012). "Messianic Imperialism or Traditional Dynasticism? The Grand Strategy of Philip II and the Spanish Failure in the Wars of the 1590s". In Andrade, Tonio; Reger, William (eds.). The Limits of Empire: European Imperial Formations in Early Modern World. Ashgate Publishing. p. 281-308.

Οίκος της Λωρραίνης
Δούκες του Γκιζ